**Y Pasg**

*(Mae croeso i chi addasu’r dafodiaith a’r eirfa i siwtio’ch plant a’ch cynulleidfa ar yr amod eich bod yn cadw’n ffyddlon at brif neges y darn).*

*Adnoddau: Mae sleidiau Ppt wedi eu paratoi i gyd-fynd â’r gwaith. Bydd angen taflunydd a sgrin.*

**Sleid 1: Teitl – Y Pasg**

Mae hi’n gyfnod y Pasg. Mae’r Pasg yn nhymor y Gwanwyn pan welwn ni arwyddion o fywyd newydd ym mhob man. I Gristnogion ar draws y byd mae’r Pasg yn amser i ddathlu ac i lawenhau.

**Sleid 2: Wyau**

Mae llawer ohonon ni’n teimlo’n llawen yr adeg yma o’r flwyddyn am fod y Gaeaf oer tu cefn i ni.

Yn ystod tymor y Gwanwyn mae’r rhan fwyaf o adar yn adeiladu eu nythod. Os edrychwn ni yn ofalus fe welwn ni nhw’n mynd a dod yn cario dail, gwellt a brigau yn eu pigau. Maen nhw’n nythu’n uchel yn y coed fel arfer er mwyn cadw eu cywion yn ddiogel. Ond mae ambell un, fel y llwydfron (*whitethroat*) yn nythu’n isel, dim ond rhyw hanner metr oddi ar y llawr. Yn wir mae byd natur yn wych!

**Sleid 3. Y Gwanwyn a Bywyd Newydd**

Rydyn ni bob amser yn cysylltu’r Gwanwyn gyda bywyd newydd. Mae’r Gaeaf wedi teimlo’n hir iawn, iawn. Mae’r diwrnodiau wedi bod yn dywyll, yn fyr ac yn oer. Mae’r coed ar y cyfan wedi bod yn noeth, heb yr un ddeilen arnynt, ac fe fudodd llawer o’r adar i wledydd eraill.

Pan ddaw’r Gwanwyn mae byd natur yn cael adfywiad. Mae’r adar yn nythu, y coed yn blaguro, y blodau lliwgar yn dechrau agor, a’r tir yn cynhesu ac yn barod i’w blannu unwaith eto.

**Sleid 4: Cywion a’u cegau ar agor**

Wrth gwrs (*gan gyfeirio at y sleid*) gyda bywyd newydd daw gwaith! Er mor fach yw’r cywion yn y nyth mae eu cegau ar agor dydd a nos! Mae’n waith caled i fwydo’r cywion, ac mae mam (neu dad) yn dweud ei bod hi’n waith caled fy mwydo i hefyd!

**Sleid 5: Cariad / Gwaith**

Llafur cariad maen nhw’n galw gwaith fel hyn. Rydyn ni’n blant lwcus iawn yma yn .............. Mae ganddon ni rieni a theuluoedd sy’n gofalu amdanon ni dydd a nos.

Diolch am ofalu amdanon ni mor dda.

Am ddeffro yn y nos i’n cysuro.

Am ddeffro yn y bore i’n bwydo.

Am olchi ein dillad a glanhau ein sgidiau’.

Am ddreifio ni o le i le ‘fel Lord’ yng nghefn y car!

Llafur cariad – rydyn ni’n gwybod eich bod chi yn ein caru ni a dyna pam dych chi’n fodlon gwneud yr holl waith.

**Sleid 6: Aderyn yn bwydo cywion**

Wrth weld y cywion bach yn cael eu bwydo rydyn ni’n cael darlun hyfryd o fyd natur ar ei gorau.

**Sleid 7: Pasg - Cennin Pedr ac wyau**

Mae’r Cennin Pedr, y daffodil, hefyd yn arwydd bod y Gaeaf wedi pasio heibio. Yn ystod misoedd y Gwanwyn fe welwn ni’r melyn llachar fel sblash o heulwen yng nghanol y gwair a’r llwyni.

Mae’r lliw melyn hapus yn ein hatgoffa ni bod mwy o heulwen ar y ffordd a bod gobaith am Haf o hyd. Rydyn ni i gyd angen gobaith a chariad yn ein bywydau.

**Sleid 8: Wyau siocled bach**

Un arwydd o gariad yr adeg yma o’r flwyddyn ydy wyau Pasg. Pobl sy’n ein caru ni sy’n rhoi wyau Pasg i ni. Dad a mam, taid a nain/tad-cu a mam-gu. (Efallai gall y plant enwi rhai o’r bobl sy’n rhoi wyau iddyn nhw- Anti Joyce, Wncwl John ayb.)

Dydyn nhw ddim yn disgwyl cael dim yn ôl chwaith! Dyna beth braf i ni fel plant, derbyn anrheg heb orfod gwario’n harian i roi anrheg yn ôl iddyn nhw.

Diolch yn fawr i bawb sy’n prynu wy Pasg i blentyn heb ddisgwyl dim yn ôl.

*(lleisiau gwahanol)*

*Mae nain (mam-gu) yn dweud ei bod hi wrth ei bodd yn rhoi pethau i mi!*

*Ac mae taid (tad-cu) yn dweud yr un peth!*

Yma yng ........................ rydyn ni’n blant lwcus iawn.

**Sleid 9: Wyau Pasg, ‘The Real Easter Egg’**

Mae wyau Pasg yn anrhegion braf i’w derbyn – yn enwedig y rhain (*cyfeirio at y sgrin*), gan eu bod yn helpu pobl i wella eu bywydau. Am bob un sy’n cael ei werthu mae’r cwmni yn rhoi arian i elusen sy’n helpu pobl yn Kenya i gael addysg a dŵr glân.

**Sleid 10: Wyau Pasg, ‘The Real Easter Egg’ a logo Masnach Deg**

Mae’r wyau hefyd yn rhai Masnach Deg – *Fairtrade* - sy’n golygu fod y ffermwyr sy’n tyfu a chasglu’r cnau coco i wneud y siocled yn cael pris teg am eu gwaith. Maen nhw wedyn yn gallu cynnig bywyd gwell i’w blant a’u teuluoedd.

**Sleid 11: Dathlu gwir ystyr y Pasg**

Mae’r wyau hefyd yn dathlu gwir ystyr y Pasg. Ar focs yr wy fe welwn ni lun o Iesu a llun o dair croes. Dyma ran o hanes y Pasg Cristnogol sy’n cael ei gofio a’i ddathlu ar draws y byd – o Gymru i Ethiopia ac o Rwsia i Dde Corea. Gwrandewch ar yr hanes gyda ni: -

**Sleid 12: Iesu yn marchogaeth i mewn i Jerwsalem**

Ar Sul y Palmwydd dyma Iesu’n cyrraedd Jerwsalem. Roedd yn marchogaeth ar gefn asyn ac roedd y bobl yn meddwl mai ef oedd y brenin oedd am eu rhyddhau o afael y Rhufeiniaid.

Roedd tyrfa fawr yn gosod eu cotiau fel carped ar y ffordd o'i flaen, neu dorri dail o'r coed a'u lledu ar y ffordd. Roedd y dyrfa y tu blaen a'r tu ôl iddo yn gweiddi,

“Hosanna! Clod i Fab Dafydd!”

“Mae'r un sy'n dod i gynrychioli'r Arglwydd wedi'i fendithio'n fawr!”

“Clod i Dduw yn y nefoedd uchaf!”

Roedd y ddinas gyfan mewn cynnwrf pan aeth Iesu i mewn i Jerwsalem.

Ond nid brenin i ennill brwydr yn erbyn y Rhufeiniaid oedd Iesu. Iesu oedd Mab Duw ac roedd ganddo waith llawer iawn pwysicach o’i flaen.

**Sleid 13:** **Y Swper Olaf**

Ar y Nos Iau ganlynol roedd Iesu mewn ystafell gyda’i ddisgyblion. Roedd o’n bwyta gyda nhw. Dyma ei Swper Olaf gyda’i ffrindiau. Dwedodd eiriau rhyfedd iawn wrthyn nhw. (Mae’r adnodau isod yn dod o Mathew 26)

Dwedodd, *“Bydd un ohonoch chi'n fy mradychu i.”*

Wrth dorri bara fe ddwedodd, *“Cymerwch y bara yma, a'i fwyta,” meddai. “Dyma fy nghorff i.”*

Cyn yfed gwin fe ddwedodd, “*Yfwch o hwn, bob un ohonoch chi. Dyma fy ngwaed, sy'n selio ymrwymiad Duw i'w bobl. Mae'n cael ei dywallt ar ran llawer o bobl, i faddau eu pechodau nhw.”*

Doedd y disgyblion, ei ffrindiau agosaf, ddim yn deall ystyr yr hyn roedd e’n ei ddweud! Roedden nhw’n gwrando, ond doedden nhw ddim yn gallu credu bod corff Iesu am gael ei dorri, bod ei waed am gael ei dywallt a bod un ohonyn nhw am ei fradychu!

**Sleid 14:** **Gardd Gethsemane**

Yn syth ar ôl y Swper dyma Iesu’n mynd i Ardd Gethsemane i weddïo. Roedd o’n gwybod bod rhywbeth dychrynllyd ar fin ddigwydd iddo ac roedd yn gweddïo ar Dduw ei Dad i’w helpu.

Tra roedd e yn yr ardd daeth Jwdas, un o’i ddisgyblion yno gyda milwyr i’w arestio. Roedd Jwdas wedi derbyn arian i’w fradychu ef.

Roedd geiriau Iesu yn dechrau dod yn wir.

**Sleid 15: O flaen Caiaffas** (Mae’r hanes yn Mathew 26)

Dyma'r rhai oedd wedi arestio Iesu yn mynd ag e i dŷ Caiaffas yr archoffeiriad. Yno dyma nhw'n poeri yn ei wyneb a'i ddyrnu. Roedd rhai yn ei daro ar draws ei wyneb.

Roedden nhw eisiau lladd Iesu, ond doedd ganddyn nhw ddim mo’r hawl i wneud hynny. Dim ond Peilat, y llywodraethwr Rhufeinig oedd yn gallu rhoi pobl i farwolaeth. Felly dyma nhw’n ei yrru at Peilat.

**Sleid 16: O flaen Peilat** (Mae’r hanes yn Mathew 27 a Luc 23)

Dwedodd Peilat, “Dw i'n ei gael yn **ddieuog** o'r holl gyhuddiadau. Felly dysga i wers iddo â'r chwip ac yna ei ollwng yn rhydd.”

Dyma nhw i gyd yn gweiddi gyda'i gilydd, “Lladda fe! Gollwng Barabbas yn rhydd!” Roedd Barabbas yn y carchar am lofruddiaeth.

Dyma nhw’n dechrau gweiddi drosodd a throsodd, “Croeshoelia fe! Croeshoelia fe!”

Dwedodd Peilat eto, “Dydy'r dyn **ddim yn euog** o unrhyw drosedd! Felly dysga i wers iddo â'r chwip ac yna ei ollwng yn rhydd.”

Ond roedd y dyrfa'n gweiddi'n uwch ac yn uwch, ac yn mynnu fod rhaid i Iesu gael ei groeshoelio, ac yn y diwedd cawson nhw eu ffordd.

Dyma’r milwyr yn ei guro a rhoi coron o ddrain pigog ar ei ben, cyn ei arwain i Golgotha, (ystyr Golgotha ydy ‘Lle y Benglog’) i gael ei groeshoelio.

**Sleid 17: Y Croeshoelio**

Ar y diwrnod rydyn ni heddiw’n ei alw’n Ddydd Gwener y Groglith bu farw Iesu. Ar ôl chwe awr o hongian ar y groes dwedodd, “*Mae'r cwbl wedi'i wneud. Gorffennwyd*.” Yna plygodd ei ben a marw.

Roedd popeth a ddywedodd Iesu yn ystod y Swper Olaf wedi dod yn wir. Roedd ei gorff wedi ei dorri a’i waed wedi ei dywallt, ac roedd un o’i ffrindiau wedi ei fradychu.

Roedd Iesu’n gwybod y cyfan cyn iddo ddigwydd am mai ef oedd Mab Duw.

**Sleid 18: Atgyfodi (Angel a Bedd gwag)** Mathew 28

Nid marwolaeth Iesu oedd diwedd yr hanes – ond ei atgyfodiad. Daeth yn ôl yn fyw ar y trydydd dydd. Pan aeth y merched i roi perlysiau ar ei gorff, fel oedd yr arfer yr adeg honno, roedd y bedd yn wag! Roedd y garreg fawr oedd yn cau’r bedd wedi ei symud; roedd y milwyr oedd yn gwarchod y bedd wedi llewygu ac yn gorwedd ar y llawr.

Roedd angel yno gyda neges bwysig i’r merched,

*“Peidiwch bod ag ofn. Dw i'n gwybod eich bod chi'n edrych am Iesu, yr un gafodd ei groeshoelio.**Dydy e ddim yma; mae wedi dod yn ôl yn fyw!”*

Ac yn wir, fe welodd 500 o bobl Iesu ar ôl iddo atgyfodi’n fyw o'r bedd.

**Sleid 19: Y groes a ‘Gorffennwyd’**

Rydyn ni wedi dweud bod y Gwanwyn yn adeg o fywyd newydd, yn adeg o obaith a bod rhoi wyau Pasg yn arwydd o gariad ein teuluoedd aton ni.

Mae Cristnogion yn dathlu’r Pasg am fod y Pasg addewid o fywyd newydd, yn adeg o obaith a bod y Groes yn arwydd o gariad Duw at ei bobl.

Sut? Beth yw’r addewid am fywyd newydd?

**Sleid 20: Y groes a’r adnod isod**

Dyma eiriau Iesu yn Ioan 11:25,

*“Fi ydy'r atgyfodiad a'r bywyd. Bydd pawb sy'n credu ynof fi yn dod yn fyw, er iddyn nhw farw.*

Rhoddodd Iesu ei fywyd ar y groes er mwyn i bawb sy’n credu ynddo gael nabod Duw a chael bywyd am byth yn y nefoedd. Gwnaeth hyn am ei fod yn caru pobl y byd.

**Sleid 21: Lluniau teuluoedd; wyau a chalonnau.**

Adeg y Pasg mae Cristnogion yn diolch am gariad Iesu; am ei addewid am fywyd newydd ac am y gobaith sydd gan bawb sy’n credu ynddo.

**Gweddïwn:**

**Ein Tad,** Diolch i Ti am neges arbennig y Pasg. Diolch dy fod ti wedi caru’r byd cymaint dy fod ti wedi gyrru dy unig fab i’r byd er mwyn i bawb sy’n credu ynddo cael bywyd am byth yn y nefoedd. Diolch i Ti am ddangos i ni beth yw cariad. Rydyn ni’n diolch am bawb sy’n ein caru ni. Rydyn ni’n diolch am y Gwanwyn a’r bywyd newydd a welwn ym mhobman. Helpa ni i ddeall gwir ystyr y Pasg Cristnogol. Amen.